《次韩机幕韵》
宋代·张栻

韩杜有佳句，炯炯如辰星。
自昔此邦胜，中土亦饫听。
奇观今愈多，洞户长不扃。
秀色真可餐，腴泽到畦丁。
寒岩度轻舫，瘦岭着危亭。
因已小雁荡，宁复谈屏谈。
自我来拥麾，每思御风泠。
如何半载间，足迹才一经。
居然俯仰中，便觉尘虑冥。
旧刻暗苍藓，往事过奔霆。
颇闻烟霞外，往往接神灵。
向来羽衣士，吐内夸奇龄。
终焉亦归尽，难留鬓毛青。
塞雁度霄汉，沙鸥飞远汀。
大哉天壤间，逍遥各随形。
人生亦何有，泛若水不萍。
勿作分外念，但勉明德馨。
乘时各努力，日驭不我停。
梦回故园好，兰菊罗中庭。
从知靖节醉，远胜次公醒。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。